# VADLĪNIJAS DE MINIMIS ATBALSTA SNIEDZĒJIEM

Šīs vadlīnijas ir izmantojams kā palīglīdzeklis, ja tiek sniegts de minimis atbalsts ar:

* **[Komisijas Regulu (ES) Nr. 2023/2831](http://data.europa.eu/eli/reg/2023/2831/oj)** [(2023. gada 13. decembris) par Līguma par Eiropas Savienības darbību 107. un 108. panta piemērošanu de minimis atbalstam](http://data.europa.eu/eli/reg/2023/2831/oj)(Eiropas Savienības Oficiālais Vēstnesis, 2023. gada 15. decembris, Nr. C/2023/9700) (turpmāk – Komisijas regula Nr. 2023/2831) vai
* [**Komisijas Regulu (EK) Nr. 1408/2013 (**2013. gada 18. decembris) par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē](http://data.europa.eu/eli/reg/2013/1408/2023-10-25) (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr.  [1408/2013](http://eur-lex.europa.eu/eli/reg/2013/1408/oj/?locale=LV)), vai
* [**Komisijas Regulu (EK) Nr. 717/2014** (2014. gada 27. jūnijs) par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē](http://data.europa.eu/eli/reg/2014/717/2023-10-25) (Eiropas Savienības Oficiālais Vēstnesis, 2014. gada 28. jūnijs, Nr. L190) (turpmāk – Komisijas regula Nr.  [717/2014](http://eur-lex.europa.eu/eli/reg/2014/717/oj/?locale=LV)), vai
* [**Komisijas Regulu (ES) Nr. 2023/2832** (2023. gada 13. decembris) par Līguma par Eiropas Savienības darbību 107. un 108. panta piemērošanu de minimis atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi](http://data.europa.eu/eli/reg/2023/2831/oj) **(**Eiropas Savienības Oficiālais Vēstnesis, 2023. gada 15. decembris, Nr. C/2023/9701) (turpmāk – Komisijas regula Nr.  [2023/2832](http://eur-lex.europa.eu/eli/reg/2014/717/oj/?locale=LV)).

## Atbalsta sniedzējam:

1. De minimis atbalsta uzskaites sistēmai (turpmāk – Sistēma) jāpiekļūst adresē **https://deminimis.fm.gov.lv[[1]](#footnote-1)**, izmantojot Finanšu ministrijas piešķirtās lietotāju tiesības[[2]](#footnote-2) (par Sistēmas lietotāja tiesību iegūšanu informācija pieejama [šeit](https://www.fm.gov.lv/lv/sadalas/komercdarbibas_atbalsta_kontrole/de_minimis_atbalsta_uzskaites_sistema/)[[3]](#footnote-3)).
2. Jāiepazīstas ar de minimis atbalsta uzskaites un piešķiršanas kārtību, kas noteikta [Ministru kabineta 2018. gada 21. novembra noteikumos Nr. 715 “De minimis atbalsta uzskaites un piešķiršanas kārtība”](https://likumi.lv/ta/id/303512-noteikumi-par-ide-minimisi-atbalsta-uzskaites-un-pieskirsanas-kartibu-un-ide-minimisi-atbalsta-uzskaites-veidlapu-paraugiem) (turpmāk – MK noteikumi Nr. 715), kā arī ar Sistēmas lietotāja rokasgrāmatu un video (pieejams Sistēmas sadaļā “Palīdzība”).
3. Jāveic atbalsta pretendenta pieteikumā norādītās apstiprinātās veidlapas salīdzināšana un apstiprināšana – **jāpārliecinās** par atbalsta pretendenta sniegtās informācijas patiesumu vismaz publiskajās informācijas sistēmās – Uzņēmumu reģistrā vai citās līdzīgās publiskās datu bāzēs, t.sk. attiecībā uz atbalsta pretendenta norādīto atbilstību viena vienota uzņēmuma definīcijai (skat. Komisijas regulas Nr. 2023/2831 2. panta 2. punktu vai Komisijas regulas Nr. 1408/2013 2. panta 2. punktu, Komisijas regulas Nr. 717/2014 2. panta 2. punktu vai Komisijas regulas Nr.  [2023/2832](http://eur-lex.europa.eu/eli/reg/2014/717/oj/?locale=LV) 2. panta 2.punktu). Ja veidlapā sniegtā informācija ir nepilnīga, jālūdz atbalsta pretendentu to precizēt un iesniegt savā noteiktā termiņā. Ja veidlapā sniegtā informācija ir patiesa, atbalsta sniedzējs apstiprina atbalsta pretendenta veidlapu.

* Pārbaudītas veidlapas apstiprināšana ir būtiska, lai Sistēmā tiktu saglabāta informācija par atbalsta pretendenta viena vienota uzņēmuma sastāvu. Vēršam uzmanību, ka atbalsta sniedzējs var apstiprināt atbalsta pretendenta iesniegto veidlapu atkārtoti, ja atbalsta pretendents to iesniedz vairākiem atbalsta sniedzējiem un veidlapā norādītais viena vienota uzņēmuma sastāvs nav mainījies, proti, ir atšķirības tikai veidlapas sadaļā par iepriekš piešķirto de minimis atbalstu, tas ir, informācija Sistēmā ir papildinājusies ar jaunu ierakstu par iepriekš piešķirto de minimis atbalstu, kas veidlapas iesniegšanas brīdī vēl nebija piešķirts.
* ja de minimis atbalstu piešķir ar Komisijas regulu Nr. 2023/2832, pirms atbalsta pretendenta veidlapas apstiprināšanas, atbalsta pretendenta kartiņā ievada informāciju par pilnvarojuma aktu vai aktiem, pamatojoties uz kuriem atbalsta pretendents (komercsabiedrība) ir pilnvarots sniegt vispārējas tautsaimnieciskas nozīmes pakalpojumu, Sistēmā pievienojot attiecīgo pilnvarojuma aktu.

1. **Jāizvērtē atbalsta pretendenta atbilstība uz de minimis atbalsta piešķiršanas brīdi** piemērojamās regulas nosacījumiem**:**

* jāpārliecinās, ka de minimis atbalsts netiks piešķirts piemērojamās regulas neatbalstāmajām nozarēm un darbībām:
  + ja de minimis atbalstu piešķir ar Komisijas regulu Nr. 2023/2831, jāpārliecinās, ka de minimis atbalsts netiks piešķirts Komisijas regulas Nr. 2023/2831 1. panta 1. punkta "a","b", "c" un "d" apakšpunktā minētajām nozarēm un un "e" un "f" apakšpunktā minētajām darbībām, vai
  + ja de minimis atbalstu piešķir ar Komisijas regulu Nr. 1408/2013, jāpārliecinās, ka de minimis atbalsts netiks piešķirts Komisijas regulas Nr. 1408/2013 1. panta 1. punkta minētajām darbībām, vai
  + ja de minimis atbalstu piešķir ar Komisijas regulu Nr. 717/2014, jāpārliecinās, ka de minimis atbalsts netiks piešķirts Komisijas regulas Nr. 717/2014 1. panta 1. punkta minētajām darbībām, vai
  + ja de minimis atbalstu piešķir ar Komisijas regulu Nr. 2023/2832, jāpārliecinās, ka de minimis atbalsts netiks piešķirts Komisijas regulas Komisijas regulas Nr. 2023/2832 1. panta 1. punkta "a","b", "c" un "d" apakšpunktā minētajām nozarēm un "e" un "f" apakšpunktā minētajām darbībām.
* ja atbalsta pretendents vienlaikus darbojas vienā vai vairākās nozarēs, tai skaitā, kādā no piemērojamās regulas neatbalstāmajām nozarēm vai veic piemērojamā regulā neatbalstāmās darbības, de minimis atbalstu drīkst piešķirt tikai tad, ja tas nodrošina šo nozaru darbību vai uzskaites nodalīšanu, nodrošinot, ka darbības neatbalstāmajās nozarēs negūst labumu no de minimis atbalsta, ko piešķir saskaņā ar piemērojamo regulu.
* jānosaka piešķiramo de minimis atbalsta summu, aprēķinot bruto dotācijas ekvivalentu:
  + attiecībā uz kavējuma procentu, līgumsoda un citu saistīto maksājumu samaksas kavējuma nepiemērošanu, bruto dotācijas ekvivalentu aprēķina atbilstoši līgumā noteiktajai nominālajai vērtībai;
  + attiecībā uz nomas maksas atbrīvojumu vai samazinājumu, bruto dotācijas ekvivalentu nosaka kā starpību starp tirgus nomas maksu un reālo nomas maksu[[4]](#footnote-4).
* jāpārliecinās, ka plānotais de minimis atbalsts nepārsniegs:
  + Komisijas regulas Nr. 2023/2831 3. panta 2. punktā noteikto de minimis atbalsta robežlielumu (300 000 euro jebkurā trīs gadu periodā) viena vienota uzņēmuma līmenī un
  + Komisijas regulas Nr. 1408/2013 3. panta 2. un 3. punktā noteikto de minimis atbalsta robežlielumu (50 000 euro jebkurā trīs gadu periodā viena vienota uzņēmuma līmenī un nepārsniedzot pielikumā noteikto valsts maksimālo apjomu), ja de minimis atbalstu piešķir ar Komisijas regulu Nr. 1408/2013, vai
  + Komisijas regulas Nr.717/2014 3. panta 2.a un 3. punktā noteikto de minimis atbalsta robežlielumu (30 000 euro jebkurā triju fiskālo gadu periodā viena vienota uzņēmuma līmenīun nepārsniedzot pielikumā noteikto valsts maksimālo apjomu), ja de minimis atbalstu piešķir ar Komisijas regulu Nr. 717/2014;
  + Komisijas regulas Nr. 2023/2832 3. panta 2. punktā noteikto de minimis atbalsta robežlielumu (750 000 euro jebkurā trīs gadu periodā) viena vienota uzņēmuma līmenī.
* Skaidrojam, ka Komisijas regulas Nr. 2023/2831, Komisijas regulas Nr. 1408/2013 un Komisijas regulas Nr. 2023/2832 ietvaros trīs gadu laikposms ir jāvērtē kā slīdošs periods un attiecībā uz katru jaunu de minimis atbalsta piešķiršanu jāņem vērā de minimis atbalsta kopsumma, kas piešķirta iepriekšējos trīs gados. Ar trīs gadu periodu saprotams laika periods no konkrēta datuma, kad piešķirts pēdējais atbalsts līdz konkrētam datumam, kas ir jaunā piešķiramā atbalsta datums, piemēram, ja jaunā atbalsta piešķiršanas datums ir 2024.gada 17.jūlijs, trīs gadu periods būs skaitāms līdz 2021.gada 17.jūlijam.
* jāpārliecinās, ka ir korekti ievēroti piemērojamās regulas atbalsta kumulācijas nosacījumi (Komisijas regulas Nr. 2023/2831 5. pants vai Komisijas regulas Nr. 1408/2013 5. pants, vai Komisijas regulas Nr. 717/2014 5. pants, vai Komisijas regulas Nr. 2023/2832 5. pants):
  + kur atbalsta kumulācija aizliegta, jāpārliecinās, ka atbalsta pretendents ir iesniedzis apliecinājumu, ka piešķirto de minimis atbalstu nekumulēs ar citu de minimis atbalstu un ar citu valsts atbalstu, tai skaitā attiecībā uz vienām un tām pašām attiecināmajām izmaksām.

1. **Jāpieņem lēmums** par de minimis atbalsta piešķiršanu.

* Ja konstatē, ka atbalsta pretendents neatbilst kādam no Komisijas regulas Nr. 2023/2831 vai Komisijas regulas Nr. 1408/2013, vai Komisijas regulas Nr. 717/2014, vai Komisijas regulas Nr. 2023/2832 iekļautajiem nosacījumiem un/vai minētais de minimis atbalsta robežlielums vai atbalsta summa, piešķirot de minimis atbalstu, tiks pārsniegta, jānoraida atbalsta pretendenta pieteikums.

1. Ne vēlāk kā nākamās darbdienas laikā **Sistēmā jāievada un jāreģistrē informācija**, kas uzskaitīta MK noteikumu Nr.715 26. punktā, pie attiecīgās atbalsta programmas[[5]](#footnote-5).

Vēršam uzmanību, ja atbalsta sniedzējs nav ievērojis MK noteikumu Nr.715 26. punktā minēto termiņu un citos gadījumos, kas noteikti MK noteikumu Nr.715 28.punktā, atbalsta sniedzējs rīkojas atbilstoši MK noteikumu Nr.715 28. apakšpunktos noteiktajam. Ja, de minimis atbalsts ir nodots atbalsta saņēmēja rīcībā, atbalsta sniedzējs nodrošina nelikumīgā de minimis atbalsta (kopā ar procentiem) atgūšanu atbilstoši Komercdarbības atbalsta kontroles likuma IV vai V nodaļā noteiktajai kārtībai.

1. Visa informācija, kas nepieciešama, lai pierādītu, ka, piešķirot de minimisatbalstu, ir bijuši ievēroti Komisijas regulas Nr. 2023/2831, vai Komisijas regulas Nr. 1408/2013, vai Komisijas regulas Nr. 717/2014, vai Komisijas regulas Nr. 2023/2832 nosacījumi, **jāglabā** **10 gadus no** de minimis atbalsta piešķiršanas brīža (*ad-hoc* atbalsta*[[6]](#footnote-6)* gadījumā) vai10 gadus no brīža, kurā saskaņā ar atbalsta programmā noteikto piešķirts pēdējais de minimis atbalsts. Par de minimis atbalsta piešķiršanas brīdi uzskata dienu, kad atbalsta sniedzējs pieņēmis lēmumu vai noslēdzis līgumu ar atbalsta saņēmēju par de minimis atbalsta piešķiršanu.
2. Ja Sistēmas lietošanas laikā konstatē Sistēmas darbības kļūdu vai rodas jautājumi par Sistēmas lietošanu, lūdzam jautājumu sūtīt, izmantojot jautājumu uzdošanas moduli "RAKSTI MUMS" Sistēmas "Palīdzības" sadaļā vai uz e-pasta adresi **deminimisIS@fm.gov.lv**.
3. Ja konstatē problēmas ar Sistēmas lietotāja tiesībām, lūdzam sūtīt pieteikumu uz e-pasta adresi [itsupport@fm.gov.lv](mailto:itsupport@fm.gov.lv).

## Noderīgie materiāli:

<https://www.fm.gov.lv/lv/skaidrojosie-materiali>

Sadaļā “Par de minimis atbalsta regulējumu” pieejama  - ROKASGRĀMATA de minimis atbalsta piešķiršanai un materiāls “Biežāk uzdotie jautājumi un atbildes par de minimis atbalstu”.

1. <https://deminimis.fm.gov.lv/> [↑](#footnote-ref-1)
2. Piesakoties lietotāja tiesībām, jānorāda, kurā atbalsta programmā, tas būs atbalsta sniedzējs. [↑](#footnote-ref-2)
3. [De minimis atbalsta uzskaites sistēmaLatvijas Republikas Finanšu ministrija](https://deminimis.fm.gov.lv/public/mekletajs) [↑](#footnote-ref-3)
4. Piemērs: Uzņēmums A nomā nekustamo īpašumu, kura nomas cena atbilstoši tirgus cenai ir 1000 euro mēnesī, par 600 euro mēnesī. Atbalsta summa ir EUR 400 euro [↑](#footnote-ref-4)
5. Ja konstatē, ka Sistēmā konkrētajā atbalsta programmā iestāde nav pievienota kā atbalsta sniedzējs, lūdzam sūtīt pieteikumu uz e-pasta adresi deminimisIS@fm.gov.lv. [↑](#footnote-ref-5)
6. *ad-hoc* atbalsts — komercdarbības atbalsts, kuru piešķir ārpus atbalsta programmas – atbilstoši Komercdarbības atbalsta kontroles likuma 1. panta otrās daļas 1. punktam. [↑](#footnote-ref-6)